Taustad jaotuvad mõnikord justkui pildiraamideks, kus tegelased hüppavad ühes raamist teise. Tagataust on elav ja  laialivalguv nagu vesivärvidki. Stiili muutlikkus saabub metsast lahkumisega ja tegevuspaika, Kellsi kloostrisse jõudmisega. Väheste, kuid teravate värvidega loodud pilt muutub iga hetkega paremaks, sest tegevuspaigad on pidevalt muutumas ja seetõttu joonistuse/animatsiooni stiil muutub samuti, pakkudes söega tumendatud valget tausta, näidates inimesi mustendavate mehikestena, tuues värvide vahetumisega esile hetkeemotsioone, mis varieeruvad pahaendeliste tegelaste, hirmunud põgenejate, loodustnautiva haldja maailma  ja kloostrivälist maailma avastava Brendani vahel. Brendan on varakult vanematest ilma jäänud kloostrikasvandik, kellel hoiab silma peal range onu, kes on kõiki ohu eest kaitsva müüri ehitamise peale pidevalt mõeldes kaotanud ühe kindla omaduse, mis kerkib esile vend Aidani saabumisega. Vend Aidan on Iona saarel asunud kloostri viimane ellujäänu, kes saabub Kellsi püha raamatuga, mille kuulsusrikkus ja tähtsus mõlgub paljude sealsete elanike meeltes. Tänu vend Aidanile, kuid onu, abt Cellachi soovide kiuste  avastab noor Brendan raamatu olulisuse ning loob metsa avastama minnes suhteid seal pesitseva mängulise haldja Aislingiga. Igal lool on oma varjupool ning põhjast saabuvate sõdalaste surmav hingus saabub ka Kellsi lähedusse, tuues endaga kaasa surma ja hävingu. Viikingeid on kujutatud väga asjalikult. Selle asemel, et teha neist põhitegelastega välimuselt ja olemuselt sarnanev vaenupoolt esindav osa, muudetakse nad kurjuse kehastusteks, kes ei sarnane ei looma ega inimesega. On vaid mustad kujud, punaselt  põlevad silmad ja teravad mõõgad. Nende saabumist ennustavad kurja kuulutavad oomenid ning kohalejõudmisel muutub nii pilt, kui ka muusika. Jääb ainult must, valge, punane ja taustaks kõlavad marsisammud ning madalahelilised sõjahüüded. Heli - ja pildikeele abil muutuv atmosfäär on mitmes kohas hästi tabatud, ühel hetkel ilu ja rahu looduse keskel, aga teisel kiirelt liikuvad varjud puude vahel ja halva märgiks kujunevad süsimustad rongad taevalaotuses.